Suid Afrikaanse Nuus Thread - Page 169 - Stormfront
Page 169 of 226 « First < 69 119 155 156 157 158 159 160 161 162 163 164 165 166 167 168 169 170 171 172 173 174 175 176 177 178 179 180 181 182 183 219 > Last »
07-31-2007, 05:24 PM #1681
'Rower' gevang toe hy rooftoneel besoek
KNYSNA. – Slim het gister sy baas gevang toe een van die vermeende rowers wat Saterdagaand 'n restaurant hier beroof het in hegtenis geneem is nadat hy waarskynlik wou vasstel hoe die polisie se ondersoek vorder.
"Ek kan nie nou praat nie, hulle was weer hier," het die eienares van die restaurant, wat anoniem wil bly, geskok aan Die Burger gesê nadat twee van die vermeende rowers gister weer by die restaurant opgedaag het.
Die vermoede bestaan dat dié mans twee van die drie gewapende mans is wat Saterdag omstreeks 20:00 die restaurant in Greystraat binnegekom en sowat R4 500 se kontant en waardevolle besittings geroof het.
Volgens die eienares van die restaurant was 'n polisiebeampte gisteroggend daar om 'n identikit saam te stel toe sy opmerk 'n man hou hulle vanuit die kunswinkel oorkant die restaurant dop.
"Ek het agter die toonbank weggekruip toe ek sien hy kyk in hierdie rigting. Toe eers het ons opgemerk dat sy handlanger deur die venster vir ons loer – seker om te kyk wat die polisievrou op die rekenaar teken," het die eienares later gesê.
Haar man, seun en twee werknemers het dadelik saam met die polisie die man agterna gesit en een gevang.
Die polisie op Knysna het bevestig dat 'n man gister in verband met die rooftog in hegtenis geneem is.
Toegesluit agter 'n afstandbeheerde veiligheidshek wat Maandag geïnstalleer is, het die eienares gistermiddag die rooftog in besonderhede beskryf.
"Die mans het ingekom en die kelnerin het gevra of hulle 'n tafel vir drie wil hê. Hulle het vuurwapens uitgepluk en gesê sy moet stilbly en op die grond gaan lê."
Die eienares was glo in daardie stadium in die kombuis besig om haar man te help en sy het eers onraad vermoed toe sy 'n glas in die restaurant hoor breek.
"Ek het deur die swaaideure geloop en in een van die mans vasgeloop. Hy het 'n geweer in my gesig gedruk en my en my man beveel om die kasregister oop te maak," het sy gesê.
Nadat die rower glo die inhoud van die kasregister in sy sak gesteek het, wou hy glo weet waar die kluis is.
"Toe ons sê daar is nie een nie, het hy ons trouringe van ons vingers afgeruk."
Volgens haar is daar twee noodknoppies in die restaurant, maar was sy aanvanklik te bang om dit te druk. "Ons het dit nog nooit gebruik nie. Ek was bang as dit die alarm laat afgaan, raak hulle dalk kwaad en begin skiet."
Intussen het die ander twee verdagtes glo die vier Hollandse gaste en twee kelnerinne se beursies, motorsleutels en ander waardevolle besittings gevat.
"Dit het gelyk of hy (die oënskynlike meesterbrein) paniekerig raak en hulle het ons in die kombuis ingeboender.
"Iemand het op pad kombuis toe die noodknoppie gedruk en binne minute was die polisie hier." Die verdagtes het egter toe reeds te voet gevlug.
Die ander twee verdagtes wat by die rooftog betrokke was, is nog op vrye voet.
08-01-2007, 06:16 PM #1682
Polisie dreig boere op Zim-grens
Musina (Messina). – Boere mag nie burgerlike arrestasies uitvoer op onwettige immigrante van Zimbabwe wat die grens na Suid-Afrika oorsteek en op hul plase ronddwaal nie – totdat hulle nie misdade soos verkragting, plaasaanvalle of roof gepleeg het nie.
Dié stelling is gister gemaak deur komm. Calvin Sengani, polisiehoof in Limpopo, op 'n mediakonferensie. Volgens hom pleeg Zimbabwiërs geen misdaad deur die grens oor te steek en op boere se plase te wees nie.
Hy het boere wat dit wel doen, met inhegtenisneming gedreig.
Hy het ook beweer daar is geen toename in grenssluipers nie.
Dié stellings kom ondanks versekerings deur polisielede in dié dorp en by die Beitbruggrenspos die afgelope maand teenoor Beeld dat daar wel 'n groot toename was in Zimbabwiërs wat oor die grens stroom.
Volgens Sengani is daar in sommige dele van Limpopo langs die Zimbabwe-grens soos by Tolwe, Massisi en Alldays inderdaad 'n afname in die aantal onwettige immigrante.
Hy het egter geweier om statistieke bekend te maak en polisiebeamptes se monde is ook reeds onlangs gesnoer.
"Hier is geen krisis in Limpopo of aan die land se noordelike grens met Zimbabwe, soos wat die afgelope tyd in die media berig is nie.
"Wanneer daar 'n toename in plaasaanvalle en rooftogte is, dan is daar 'n krisis, maar nie nou nie."
Volgens Sengani is dit die polisie se werk om onwettige immigrante aan te keer.
Slegs wanneer hulle wildheinings knip of 'n misdaad pleeg, kan die boere hulle aankeer en aan die polisie oorhandig.
"Ons sal optree teen diegene wat onwettiges in hegtenis neem sonder dat hulle 'n misdaad gepleeg het, want diegene wat dit doen, maak hulself aan 'n misdaad skuldig," het Sengani gesê.
"Indien 'n onwettige immigrant kla omdat sy hande en voete vasgebind is wanneer hy deur boere aangekeer word, kan hulle 'n klag van aanranding by die polisie indien."
Mnr. Gideon Meiring, voorsitter van die Soutpansberg-distrikslandbou-unie, het gister gesê Sengani weet nie waarvan hy praat nie.
"Ons sal nie ophou om patrollies te ry, die onwettiges aan te keer en ons eiendom te beskerm nie.
"Die minister (mnr. Charles Nqakula, minister van veiligheid en sekuriteit), het mos gesê ons moet self iets doen om misdaad te bekamp, so nou doen ons dit," het Meiring gesê.
Volgens Meiring is die boerepatrollies 'n eerlike poging om hul eiendom te beskerm.
Boonop ly boere derduisende rande skade weens geknipte grensdrade wat veroorsaak dat wild uitbreek.
'n Koedoe moes verlede maand op die N1-hoofweg doodgeskiet word nadat hy deur 'n geknipte wildheining gebreek het. Dit kos boere ook baie om geknipte drade reg te maak en boonop was daar voorvalle waar toeriste wat plase in dié gebied besoek, hulle vasgeloop het in onwettige immigrante op die plase.
Boere het selfs gevra dat hulle 'n gevaartoelae betaal moet word omdat hul lewens bedreig word deur die aantal Zimbabwiërs wat onwettig in die land instroom.
Sengani het gister geen statistieke bekendgemaak van hoeveel onwettige immigrante van Zimbabwe die afgelope maand in Limpopo in hegtenis geneem is nie.
Hy het gesê misdaadstatistieke word een keer per jaar deur die minister van veiligheid en sekuriteit bekendgemaak.
Sengani het gesê hy weet nie hoekom die media "fokus" op die onwettige Zimbabwe-immigrante nie, terwyl immigrante van Somalië, Zambië, Mosambiek en Pakistan ook in die land is.
Sky News het eergister lang insetsels op dié nuusdiens in Brittanje uitgesaai wat gewys het hoe boere Zimbabwiërs met hul bakkies jaag en arresteer.
08-03-2007, 05:03 AM #1683
Staat skerm vir F.W.
PRETORIA. – Eerw. Frank Chikane, direkteur-generaal in die presidensie, voorsien nie dat oudpres. F.W. de Klerk aangekla behoort te word van enige misdaad wat spruit uit die vorige bedeling nie.
"Ek weet nie van enigiemand wat beplan om De Klerk aan te kla nie," het Chikane gesê, en bygevoeg dat dit nie vir hom lyk asof daar bewyse na vore gekom het dat De Klerk opdragte gegee het vir menseregtevergrype nie.
Dit dien volgens hom geen doel vir oudminister Adriaan Vlok om tronkstraf opgelê te word nie, het hy gister in die Uniegebou beklemtoon in 'n gesprek met verteenwoordigers van die Afrikaanse media.
Chikane het die onafhanklike regsproses se verskansing teen politieke inmenging herhaaldelik vooropgestel.
Chikane was vergesel van verskeie amptenare van die presidensie. Die ontmoeting kom te midde van sterk aanduidings van elders dat die presidensie, en straks pres. Thabo Mbeki persoonlik, binnekort met ander Afrikaanse leiers en tussengangers in gesprek kan tree oor kwellende kwessies.
Chikane het laat blyk die regering is op die hoogste vlak bekommerd oor die rusteloosheid wat onder veral Afrikaanse mense oor WVK-verwante vervolgings ontstaan het.
Ter sprake is die aanklagte van poging tot moord teen Vlok en die oudpolisiehoof, genl. Johann van der Merwe, asook die aandrang dat De Klerk vervolg moet word.
"Almal in die regering bly ten sterkste teen Neurenberg-tipe verhore gekant," het hy die versekering gegee.
Chikane het beklemtoon dat sy eie en die regering se voorkeur oor wie vervolg word en wie nie, nie kan bepaal wat gebeur nie, omdat die onafhanklikheid van die Nasionale Vervolgingsgesag en van die regbank kragtens die Grondwet gewaarborg word.
"Ons is 'n grondwetlike staat. Dat Vlok my om verskoning gevra en ek dit aanvaar het, het geen invloed op die vervolgingsgesag se besluit om hom aan te kla nie. Die president of ander politieke leiers kan nie besluit wie om te vervolg nie. Suid-Afrika is nie 'n piesangrepubliek of 'n diktatorskap nie."
Hy het gereageer op die aandrang uit verskeie oorde dat vervolgings ewewigtig moet plaasvind, en aangedui dat dít moeilik is om te bepaal of te verseker.
"Danksy die skeiding van magte kragtens die Grondwet is dit nie moontlik om enigeen te viktimiseer op grond van kleur of politieke party nie.
"Gelykheid voor die reg geld ook vir politieke opponente. Die besluit om te vervolg, berus by die vervolgingsgesag, en word bepaal deur die omstandighede van die spesifieke saak, nie die identiteit van die aangeklaagde nie.
Chikane het die kontak tussen die presidensie, die NG Kerk en die AGS waaroor Die Burger Dinsdag berig het, bevestig, en gesê die siening dat die vervolgings kan ontaard in 'n etniese heksejag, is nie 'n ingeligte mening nie.
Hy het gevra dat mense die pyn en aggressie van diegene wat geliefdes verloor het in die bevrydingstryd moet verstaan. "Ons kan egter nie toelaat dat die toekoms vernietig word deur die gebeure van die verlede nie," het hy gesê.
08-03-2007, 05:08 AM #1684
Boere en polisie in Limpopo haaks
MUSINA. – Boere in dié gebied het gister voortgegaan met voertuigpatrollies op hul plase en het 'n "bakkievrag vol" onwettige Zimbabwiese immigrante vasgetrek en aan die polisie oorhandig.
Dít 'n dag nadat komm. Calvin Sengani, polisiehoof in Limpopo, gesê het boere mag nie self onwettige immigrante aankeer as dié mense nie misdaad gepleeg het nie.
Mnr. Gideon Meiring, voorsitter van die Soutpansberg-distrikslandbou-unie, het gesê die immigrante wat hulle gister aangekeer het, is aan die polisie oorhandig. "Daar sal dadels van kom dat ons in die moeilikheid sal kom as ons hulle vang."
Boere en politieke partye is steeds ontstoke nadat Sengani gesê het boere mag nie burgerlike arrestasies op onwettige immigrante op hul plase uitvoer tensy hulle misdade gepleeg het, soos roof, verkragting, plaasaanvalle of om wildheinings te knip nie.
Sengani het gesê die onwettige immigrante pleeg geen misdaad deur onwettig oor die landsgrense te kom nie.
Mnr. Dries Joubert, president van TLU SA-Noord, het gesê indien boere nie onwettige immigrante vastrek nie, loop hulle gevaar om die Immigrasiewet van 2002 te oortree. In Art. 9 sê dié wet as die owerhede 'n onwettige immigrant vind op eiendom waar sake bedryf word (soos 'n plaas), dit geag sal word dat die eienaar daarvan beheer oor dié immigrant het en dat die eienaar die persoon onwettig in diens geneem het.
Intussen het die departement van binnelandse sake se statistieke dat slegs een Zimbabwiër vanjaar in Suid-Afrika om politieke asiel aansoek gedoen het, gister skerp reaksie ontlok.
Mnr. Jacob van Garderen van die nie-regeringsorganisasie Regslui vir Menseregte, het gister gesê hy vind dié statistieke moeilik om te glo, aangesien 18 973 Zimbabwiërs verlede jaar asiel gevra het.
Mnr. Jacky Mashapu, kommunikasiehoof van dié departement, het in 'n verklaring gesê vanaf Januarie tot einde Junie vanjaar het 1 917 mense in Suid-Afrika om asiel aansoek gedoen. Hiervan was 938 van die DRK, 433 van Ethiopië, 443 van Somalië en 1 van Zimbabwe.
Volgens Mashapu het 351 371 Zimbabwiërs van Januarie af tot Junie met paspoorte deur die Beitbrug-grenspos gekom. Dit wys volgens hom geen noemenswaardige toename van vorige jare nie. "Terwyl daar geen verandering in die aantal wettige immigrante is wat die land binnekom nie, was daar onlangs 'n groter toename van mense wat die land onwettig binnekom."
Van Garderen het gesê dié departement se statistieke is moontlik gegrond op verkeerde inligting van grensposte.
Hy het gesê dit is baie moeilik vir asielsoekers om by die Beitbruggrenspos daarom aansoek te doen. "In baie gevalle wat by ons aangemeld is, word permitte aan dié mense geweier en word hulle selfs gearresteer en na Zimbabwe gedeporteer."
Mnr. Pieter Groenewald van die VF+ het gister gesê mnr. Charles Nqakula, minister van veiligheid en sekuriteit, moet ingryp in Limpopo omdat Sengani "onbevoeg" is. "Die polisie het nie die vermoë om die onwettige immigrante aan te keer nie, daarom laat dit die boere geen keuse as om dit self te doen nie."
Meiring het gesê Sengani se uitsprake lei tot ernstige kommer. "Die beveiliging van ons eiendom en gebied sal 'n prioriteit bly totdat die polisie kan bewys dat hulle misdaad onder beheer het."
Hy sê boere hier wil saam met die polisie werk om die probleem op te los.
"Die heersende antagonisme vanaf die polisie is verstommend."
Boere in die Tzaneen- en Letsitele-gebied van Limpopo kla ook oor die traagheid van die polisie om te help wanneer onwettige immigrante op plase gekry word.
Dr. Theo de Jager, ondervoorsitter van Agri SA-Noord, het gesê 'n onwettige immigrant van Zimbabwe is onlangs op 'n plaas in die Letsitele-gebied aangekeer omdat hy glo tamaties gesteel het. "Die polisie het vir die boer gesê hulle gaan nie die man arresteer nie, want daar is erger misdaad."
08-03-2007, 05:12 AM #1685
Slagoffer eis R1,2 m. van Nqakula
STELLENBOSCH. – Die minister van veiligheid en sekuriteit word vir meer as R1,2 miljoen gedagvaar nadat 'n vrou van Gansbaai in die nagtelike ure verkrag is deur 'n man teen wie soortgelyke klagte net twee dae vroeër teruggetrek is.
Tydens haar beproewing het die slagoffer haar dogtertjie – destyds vyf jaar oud – in haar arms vasgehou. 'n Deel van die bedrag word namens die kind geëis, wat sedertdien sielkundige probleme ondervind.
Die terugtrekking van die klagte was die resultaat van herhaalde versoeke tot uitstelle deur die staat. Die betrokke polisiebeamptes het in gebreke gebly om die ondersoek só te doen dat die vervolgingsgesag binne 'n redelike tydperk met die saak kon voortgaan, word in die dagvaarding aangevoer.
Dit is op 20 Julie vanjaar aan mnr. Charles Nqakula bestel deur adv. Geoff Budlender, in opdrag van mnr. Johann Roux van die prokureursfirma Kruger & Kie.
Luidens die dagvaarding het die Gansbaai-polisie die verdagte op 25 Desember 2003 op klagte van roof, onsedelike aanranding en verkragting in hegtenis geneem.
Terwyl hy in aanhouding was, het hy van 29 Desember 2003 tot 9 September 2004 14 keer in die Hermanus-landdroshof verskyn. Elke keer was die staat nie gereed om voort te gaan nie en is die saak uitgestel.
Toe die verdagte op 29 September 2004 weer voorkom en die aanklaer weer uitstel versoek, het die hof die saak finaal uitgestel.
Op 27 Oktober 2004 het die hof egter 'n verdere versoek om uitstel geweier en alle klagte teruggetrek.
Die verdagte is vrygelaat en net twee dae later het hy en nog 'n man na bewering die eiser – toe 'n 26-jarige winkelassistent – in haar huis op Gansbaai verkrag. (Die verdagte het op 29 Junie 2006 formele erkennings kragtens die Strafproseswet gemaak en die saak is tans in sy finale stadium in die streekhof.)
In die dagvaarding word aangevoer dat die polisie tussen 29 Desember 2003 en 27 Oktober 2004 nie redelike maatreëls getref het nie en hul plig versaak het deur in gebreke te bly om 'n uitkenningsparade te hou, 'n DNS-verslag saam te stel, 'n forensiese ondersoek te voltooi, die saak voldoende en spoedig te ondersoek, die ondersoek genoegsaam te prioritiseer, en die ondersoek só te doen dat die vervolgingsgesag binne 'n redelike tyd met die saak kon voortgaan. Hul nalatige en foutiewe optrede het daartoe gelei dat die eiser verkrag is.
Vir 'n verlies aan lewensgenietinge, pyn en lyding eis die slagoffer R750 000 van die minister, en vir huidige en toekomstige psigoterapie 'n verdere R111 350.
Haar dogtertjie, wat getraumatiseer en geskok is deurdat sy tydens haar ma se verkragting so naby haar was, ondervind steeds sielkundige probleme. Vir pyn en lyding en die verlies van lewensgenietinge word R250 000 namens haar geëis en vir psigoterapie R123 700.
Rente vanaf 14 November 2006 en regskoste word ook geëis.
Die minister het tot 21 Augustus om die eis teen te staan.
08-03-2007, 05:28 AM #1686
Regering laat land se grensboere in steek
DIE wyse waarop die regering boere aan die land se grense in die steek laat, is om die minste te sê betreurenswaardig.
Boere aan sowel die grens met Lesotho as die grens met Zimbawe in Limpopo voer 'n opdraande stryd om die regering sover te kry om na hulle te luister en hulp te verleen.
In die geval met Lesotho word ernstige probleme met veediewe en stropers ondervind.
Die situasie het nou al so haglik geraak dat Vrystaat Landbou (VL) die regering voor 'n ultimatum gestel het om binne sestig dae bekend te maak hoe hulle die boere gaan beskerm.
Sou die regering nie met bevredigende planne vorendag kom nie, dreig VL om hulle grondwethof toe te neem.
Hoe absurd dat burgers van 'n land hul regering hof toe moet neem om die owerhede te dwing om hul werk te doen: Om sy burgers te beskerm.
Nadat boere in Limpopo reeds etlike geïgnoreerde briewe aan komm. Jackie Selebi, nasionale polisiehoof, gestuur het waarin hulp gevra word teen die instroming van onwettige immigrante, het boere begin om self burgerlike inhegtenisnemings uit te voer.
Nou word hierdie boere, wat ook deur die polisie en die regering in die steek gelaat word, gedreig dat hierdie desperate pogings om hulself en hul eiendom te beskerm, gestaak moet word.
Volgens Limpopo se polisiehoof mag hulle immigrante net in hegtenis neem as hulle hulle skuldig gemaak het aan ernstige misdade soos verkragting, plaasaanvalle of roof.
Per definisie mag burgerlike inhegtenisnemings tog in enige geval uitgevoer word waar die wet oortree word.
Boere word nou gedreig dat hulle hulself aan 'n misdaad skuldig maak sou hulle onwettige immigrante in hegtenis neem. Verstaan enigiemand hierdie logika?
Boere kan nie kwalik geneem word as hulle hierdie laksheid om hulle en hul eiendom te beskerm, sien as 'n teken van vyandigheid teenoor hulle nie.
Die regering sal baie vinnig moet besef watter belangrike rol die landbou in die ekonomie van die land, en besonders op die platteland, speel.
Nie net boere nie, maar ook duisende plaaswerkers word direk geraak wanneer die landboubedryf skade ly.
08-04-2007, 05:14 AM #1687
Verkragtings glo geïgnoreer vir beter statistieke
Polokwane (Pietersburg). – Sommige polisiekantore in Limpopo ondersoek glo nie verkragtingsake nie, om sodoende verkragtingstatistieke laag te hou.
Só beweer me. Fiona Nicolson van die Thohoyandou Victim Empowerment-organisasie, wat hulle vir die regte van verkragtingslagoffers beywer.
Volgens Nicolson het sy al verlede jaar 'n senior polisielid in Polokwane ingelig van verkragtingsake wat glo nie aangeteken en ondersoek word nie.
Een só 'n voorval was glo by die Louis Trichardt-polisiekantoor. "Niks is tot nou toe daaraan gedoen nie."
The Times het vroeër berig oor polisielede wat glo nie verkragtingsake aanteken nie, om misdaadstatistieke by die betrokke polisiekantore laag te hou.
Nicolson, wat ook verbonde is aan ander landwye organisasies wat verkragtingslagoffers help, het gesê sy is oortuig daarvan dat die probleem nie net in Limpopo voorkom nie.
Volgens haar het sy bewyse van verkragtingsake wat by drie polisiekantore in Limpopo aangemeld is, maar glo nie deur polisielede aangeteken en ondersoek is nie. Dié drie is die Louis Trichardt-, Vuwani en die Dzanani-polisiekantoor in die provinsie se Vhembestreek.
"Ek het ook al 'n vergadering met die polisie in Thohoyandou hieroor gehad. Van hulle het aan my erken dat hulle weet dit gebeur wel," het Nicolson gesê.
Supt. Ronel Otto, provinsiale polisiewoordvoerder in Limpopo, het gesê Nicolson maak "wilde bewerings".
Volgens haar is dit baie moeilik vir die polisie om dié beweringe te ondersoek as hulle nie weet by watter polisiekantore dit glo gebeur het nie.
"As ons meer inligting het, sal ons dit ondersoek," het sy gesê.
Nicolson sê sy hét al vir die polisie gesê waar die verkragtingsake glo nie aangeteken is nie. "Die polisie moet begin om hul foute te erken. Sonder die gemeenskap kan hulle nie misdaad beveg nie, maar wanneer ons as die gemeenskap die polisie se foute uitwys, is dít ook nie reg in hul oë nie."
Me. Lisa Vetten, van die Tshwaranang Legal Advocacy Centre, het aan The Times gesê in 1997 is daar reeds in die suide van Johannesburg bevind dat vir elke verkragtingsaak wat ondersoek word, 16 sake deur die polisie weggewys word.
Intussen is 'n ondersoek begin na 'n polisielid van Seshego, buite Polokwane, wat glo onlangs dronk was en na bewering 'n 15-jarige verkragtingslagoffer saam met haar vermeende verkragter in dieselfde motor vervoer het.
Supt. Mohale Ramatseba, provinsiale polisiewoordvoerder, het gesê dié saak word ondersoek.
08-04-2007, 05:26 AM #1688
Lang toue, leë pompe = geen tier in die tenk
Paniek-aankope deur motoriste gister in Gauteng en ander plekke in die land het die een ná die ander vulstasie se tenks laat leegloop en sommige motoriste die naweek gestrand gelaat.
Motoriste het gister paniekerig van die een vulstasie na die ander gejaag om te probeer petrol kry vir die naweek, net om in die meeste gevalle onverrigtersake te moet omdraai.
En al was die aanduidings gisteraand dat die staking vanoggend verby kan wees ná 'n vergadering tussen die stakende petroleumwerkers en die brandstofbedryf, kan dit etlike dae vat voordat al die vulstasies weer voorraad kan hê.
"Dit was 'n malle geskarrel sedert 03:00 vanoggend (gister)," het mnr. Ashwin Chiba, bestuurder van 'n vulstasie in die Johannesburgse middestad aan Sapa gesê. Dié was gister een van die min vulstasies wat toe nog brandstof gehad het. "Karre is sonder ophou hier deur soos wat mense paniekerig raak dat hulle dalk nie petrol vir die naweek gaan hê nie."
Me. Tanya Landsberg, Engen-woordvoerder, het gesê hulle doen alles moontlik om brandstof by die stasies te kry en het self gekwalifiseerde voertuigbestuurders gekry om met die vervoer te help.
"Ons produseer brandstof soos normaalweg. Dis net as gevolg van die staking en intimidasie by ons depot dat ons nie die brandstof by vulstasies kan kry nie."
Landsberg het gesê "slegs 'n klein persentasie" van hul stasies landwyd is leeg en dat Gauteng, Nelspruit en die Oos-Kaap die ergste geraak word.
Mnr. Connel Ngcukana, direkteur van die Suid-Afrikaanse vereniging van brandstofindustrieë, Sapia, het gisteraand gesê die brandstoftekorte is gister vererger deur 'n patroon van "paniek-aankope".
"Produksie by die depots gaan normaal aan, maar daar word druk op die strespunte geplaas oor mense na vulstasies stroom om vol te maak."
En die stres was duidelik sigbaar. Gemoedere het hoog geloop onder motoriste. By die Engen-vulstasie in Auckland Park, Johannesburg, het motoriste onder mekaar en met petroljoggies gestry oor staanplek. Baie motors het tot in die pad gestaan en wag om by die pompe uit te kom. In Pretoria het mense al vroegoggend in lang rye gewag om by die vulstasies wat toe nog brandstof gehad het, gehelp te word. Teen gistermiddag was die rye nog langer.
Ingeligte bronne in Sapia het gesê daar is 'n "sterk moontlikheid" dat die staking wel vanoggend verby kan wees.
Mnr. Welile Nolinga, woordvoerder van Ceppwawu (Chemiese, energie, papier- en druk- en houtwerkindustrieë-werkersunie), was gisteraand vol moed oor 'n moontlike skikking. Dié unie vergader vanoggend met Sapia om die geskil op te los.
Dié staking weens 'n loongeskil deur lede van Ceppwawu duur nou al ses dae lank. Sommige vulstasies het nou al vir twee dae nie brandstof gehad nie.
Volgens mnr. Marius Croucamp, woordvoerder van Solidariteit het PetroSA, Total, Sasol en BP al reeds op 'n 8% salarisverhoging, wat tot 1 Julie terugwerkend is, toegestem. Volgens hierdie "ooreenkoms" sal 'n bykomende 0,5% by hierdie verhoging geplaas word.
Me. Zipporah Mothoa, woordvoerder van BP, het gesê brandstofverskaffing in Gauteng is 'n bekommernis aangesien die staking hul afleweringskedule onder druk geplaas het. BP vlieg mense van Kaapstad en Bloemfontein in om aflewering aan die Pretoria en Langlaagte depots te bespoedig.
Mnr. Dennis Matsane, woordvoerder van Shell SA, het gesê die direkte impak van die staking op Shell was tot dusver minimaal, maar voorsien hulle probleme as die staking nie gou verby is nie.
08-05-2007, 05:46 PM #1689
Tien ontsnap in een motor
Tien langtermyngevangenes het gisteroggend uit die Qalakabusha-tronk in Empangeni, KwaZulu-Natal, ontsnap en toe almal glo in een motor, 'n VW Polo, weggejaag.
Sr. supt. Phindile Radebe, polisiewoordvoerder, het gesê die mans het uit die tronkwerf ontsnap deur net ná middernag die heining oop te sny.
Daarna het hulle met die Polo gevlug.
Radebe het gesê die omstandighede van hoe hulle daarin kon slaag om uit hul selle te kom, word nog ondersoek.
Die ontsnaptes is tussen die ouderdom van 28 en 35 jaar.
Hulle was almal besig om lewenslange tronkstraf uit te dien vir moord, gewapende roof en ander misdade.
Die ontsnaptes is Xolani Ngobese, Ndoda Mkhwanazi, Phonco Sibonkhele, Phil Mbatha, Sipho Buthelezi, Mandlendoda Sibiya, Petro Nkosinathi, Blessed Khanyile, Sibusiso Mdlumela en Muzwiwenhlanhla Sikhosana.
Radebe het gesê is niemand nog weer in hegtenis geneem nie
08-05-2007, 05:50 PM #1690
Polisielede eis van McBride
Nóg 'n hofgeding wag op die omstrede hoof van die Ekurhuleni-metropolisie, mnr. Robert McBride.
Ses polisiemanne – nie van die metropolisie nie, maar van die polisie – gaan vandag 'n eisbrief teen hom laat uitreik waarin hulle altesame R900 000 van hom eis.
Die dagvaarding spruit uit 'n voorval in Junie in die kantore van die metropolisie toe drie metropolisiebeamptes na bewering in 'n "onderonsie" met McBride gewikkel geraak het.
Sake het later volgens hulle só hand uitgeruk, so word beweer, dat die metropolisielede die hulp van die polisie ontbied het.
Ses polisiebeamptes het by die toneel opgedaag.
Volgens die stukke wat vandag uitgereik word, het hulle die vegtende partye probeer kalmeer.
Wat toe gebeur het, kan op regsadvies nie in besonderhede openbaar gemaak word nie, maar Beeld verneem dat woorde soos "bastards", "baboons" en "useless" gebruik is.
Die polisiemanne se opdraggewende prokureur, mnr. Alan Knight van Alan C. Knight-prokureurs, het gister by navraag bevestig dat McBride en die metroraad deur elke polisieman vir R150 000 skadevergoeding gedagvaar gaan word.
Die vergoeding word geëis weens beweerde laster en dreigemente van aanranding.
Die bewerings van aanranding hou na bewering verband met 'n situasie wat ontwikkel het toe die ses polisiebeamptes McBride se ampswapen wou afvat.
"Ingevolge bestaande wette moet ek die metroraad 30 dae kennis van die geding gee. Ek stuur môre (vandag) die kennisgewing aan die metroraad en sal 30 dae later die dagvaarding uitreik," het Knight gesê.
Hy se die eisbrief het "niks met rassisme" te doen nie.
"Vier van die polisiebeamptes is swart, een is bruin en een is wit."
McBride sê gister in reaksie hy was nie bewus van die beoogde regstappe teen hom nie en het by Beeld daarvan gehoor.
"Maar as hulle dagvaardings wil laat uitreik, laat hulle. Laat die regsproses sy gang gaan."
Hy het bygevoeg dat die bewerings van die polisiebeamptes "heeltemal verkeerd is".
McBride het skaars twee weke gelede in die hof verskyn op aanklagte van dronkbestuur en regsverydeling.
Dit volg nadat hy sy ampsmotor in Desember naby Centurion gerol het.
Daarbenewens is 'n interdik ook op 11 Julie teen hom toegestaan waarin hy verbied word om drie geskorste metropolisiebeamptes te intimideer of hul lewe te bedreig.